b'\n_START_ARTICLE_\nAMD Sempron\n_START_PARAGRAPH_\nAMD Sempron on AMD:n valmistama suoritin. Se sijoittuu halpaan hintaluokkaan kilpaillen Intel Celeron D:n kanssa. Sempronin edelt\xc3\xa4j\xc3\xa4 oli AMD Duron._NEWLINE_Ensimm\xc3\xa4iset Sempron-mallit perustuivat Athlon XP:n Thorton-ytimeen. Niiss\xc3\xa4 oli 256 kilotavua L2-v\xc3\xa4limuistia ja 333 megahertsin kellotaajuudella toimiva v\xc3\xa4yl\xc3\xa4. My\xc3\xb6hemmin esiteltiin Sempron 3000+, joka perustui Barton-ytimeen. Siin\xc3\xa4 on 512 kilotavua L2-v\xc3\xa4limuistia. My\xc3\xb6hemm\xc3\xa4t Sempron-versiot, kuten Sempron 3100+, perustuvat Athlon 64:\xc3\xa4\xc3\xa4n ja siit\xc3\xa4 johdettuun Paris-ytimeen. Ne eiv\xc3\xa4t tue AMD64-k\xc3\xa4skykantaa, niiss\xc3\xa4 on vain 128 tai 256 kilotavua L2-v\xc3\xa4limuistia ja lis\xc3\xa4ksi Semproneiden Hyper Transportin nopeus on laskettu 800\xc2\xa0MHz:iin. Niiss\xc3\xa4 on kuitenkin joitain Athlon 64:n ominaisuuksia, kuten integroitu muistiohjain ja tuki Socket 754 -suoritinkannalle. Uuden Palermo-ytimen my\xc3\xb6t\xc3\xa4 AMD on tuonut markkinoille Semproneita joiden 64-bittisi\xc3\xa4 laajennuksia ei ole poistettu k\xc3\xa4yt\xc3\xb6st\xc3\xa4. Vuonna 2009 AMD julkaisi AM3-kannalle uuden Sempronin. Sempron 140 toimii my\xc3\xb6s AM2+ kannallisilla emolevyill\xc3\xa4. Prosessorin valttikortteina on matala 45W TDP ja edullinen hinta. Sempron 140 perustuu Athlon II X2-siruun, josta on suljettu toinen ydin. Toinen ydin voidaan avata sopivalla laitteistolla sirun palauttamiseksi Athlon II X2-tilaan. Prosessori ei voi vahingoittua ytimen avauksessa.'